CELEX: 32019D1203
Language: lv
Date: 2019-07-12 00:00:00
Title: Komisijas Īstenošanas lēmums (ES) 2019/1203 (2019. gada 12. jūlijs), ar ko nosaka, ka atvieglotā muitas nodokļa pagaidu atcelšana Gvatemalas izcelsmes banānu importam nav atbilstīga

15.7.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 189/73
               
            
         KOMISIJAS ĪSTENOŠANAS LĒMUMS (ES) 2019/1203
         (2019. gada 12. jūlijs),
         ar ko nosaka, ka atvieglotā muitas nodokļa pagaidu atcelšana Gvatemalas izcelsmes banānu importam nav atbilstīga
         EIROPAS KOMISIJA,
         ņemot vērā Līgumu par Eiropas Savienību un Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 15. janvāra Regulu (ES) Nr. 20/2013, ar ko īsteno divpusējo aizsargpasākumu klauzulu un stabilizācijas mehānismu banāniem Nolīgumā, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (1), un jo īpaši tās 15. panta 2. punktu,
         tā kā:
         
                     (1)
                  
                  
                     Stabilizācijas mehānisms banāniem tika ieviests ar Nolīgumu, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (2) (“nolīgums”), kas Centrālamerikas valstīm provizoriski tiek piemērots no 2013. gada un konkrēti Gvatemalai – no 2013. gada 1. augusta.
                  
               
                     (2)
                  
                  
                     Stabilizācijas mehānismā banāniem, ko īsteno ar Regulu (ES) Nr. 20/2013, ir noteikts, kad attiecībā uz svaigu banānu importu no kādas attiecīgās valsts sasniegts (Eiropas Savienības 2012. gada 1. janvāra Kombinētās nomenklatūras pozīcija 0803 90 10) importa apjoma robežlīmenis, Komisija pieņem īstenošanas aktu, lai vai nu uz laiku atceltu minētās valsts izcelsmes svaigu banānu importam piemēroto atviegloto muitas nodokli, vai noteiktu, ka šāda atcelšana nav atbilstīga.
                  
               
                     (3)
                  
                  
                     2019. gada 13. maijā Gvatemalas izcelsmes svaigu banānu imports Savienībā sasniedza 78 133 tonnas, tā pārsniedzot Regulas (ES) Nr. 20/2013 pielikumā noteikto importa apjoma robežlīmeni – 72 500 tonnas.
                  
               
                     (4)
                  
                  
                     Ievērojot Regulas (ES) Nr. 20/2013 15. panta 3. punktu, Komisija, lai izlemtu, vai atvieglotais muitas nodoklis būtu jāatceļ, ņēma vērā attiecīgā importa ietekmi uz situāciju Savienības banānu tirgū. Komisija izvērtēja attiecīgā importa ietekmi uz cenu līmeni Savienībā, importa tendences no citiem avotiem un Savienības svaigu banānu tirgus vispārējo stabilitāti.
                  
               
                     (5)
                  
                  
                     Brīdī, kad svaigu banānu imports no Gvatemalas pārsniedza 2019. gadam noteiktā importa apjoma robežlīmeni, tas veidoja 4,5 % no tāda svaigu banānu importa Savienībā kopējā apjoma, uz kuru attiecas banānu stabilizācijas mehānisms.
                  
               
                     (6)
                  
                  
                     Savukārt, imports no lielām eksportētājām valstīm, ar kurām Savienība arī noslēgusi brīvās tirdzniecības nolīgumus, sevišķi, Kolumbijas, Ekvadoras un Kostarikas, sasniedza attiecīgi 26 %, 30 % un 27 % no tām noteiktā importa apjoma robežlīmeņa. Līdz šim imports sevišķi no Kostarikas bijis mazāks nekā pēdējos gados. Stabilizācijas mehānisma ietvaros “neizlietotie” daudzumi (aptuveni 4,5 milj. t) ievērojami pārsniedz no Gvatemalas importēto kopējo daudzumu (78 133 t).
                  
               
                     (7)
                  
                  
                     Svaigu banānu importa no Gvatemalas vidējā cena 2019. gada pirmajā ceturksnī bija 630 EUR/t, t. i., par 3,4 % zemāka nekā vidējā cena pārējam svaigu banānu importam Savienībā tajā pašā periodā – 652 EUR/t. 2018. gada pirmajā ceturksnī Gvatemalas izcelsmes banānu vidējā importa cena bija par 21,7 % zemāka nekā pārējās cenas.
                  
               
                     (8)
                  
                  
                     Šajā kopsakarā norādāms – lai gan 2019. gada pirmajā ceturksnī, neatkarīgi no to izcelsmes, banānu vidējā vairumtirdzniecības cena 970 EUR/t bija par 7,6 % zemāka nekā attiecīgā cena 2018. gada pirmajā ceturksnī (t. i., 970 EUR/t 2019. gada pirmajā ceturksnī salīdzinājumā ar 1 050 EUR/t 2018. gada pirmajā ceturksnī), Savienībā ražoto banānu vidējā vairumtirdzniecības cena 2019. gada pirmajā ceturksnī par 9,4 % pārsniedza cenu 2018. gada pirmajā ceturksnī, proti, 1 111 EUR/t pirmajā periodā salīdzinājumā ar 1 007 EUR/t otrajā periodā.
                  
               
                     (9)
                  
                  
                     Tā kā Gvatemalas izcelsmes banānu imports ir neliels, tas neietekmēja Savienības banānu tirgus cenu. Tādējādi nekas neliecina, ka svaigu banānu imports no Gvatemalas, kas pārsniedz noteikto ikgadējo importa apjoma robežlīmeni, būtu destabilizējis Savienības tirgu un ka tas būtu būtiski ietekmējis Savienības ražotāju stāvokli.
                  
               
                     (10)
                  
                  
                     Turklāt 2019. gada augustā nekas neliecina par Savienības tirgus stāvokļa nopietnu pasliktināšanos vai ekonomiskā stāvokļa nopietnu pasliktināšanos Savienības attālākajos reģionos.
                  
               
                     (11)
                  
                  
                     Tādējādi šobrīd nešķiet atbilstīgi atcelt atvieglotā muitas nodokļa piemērošanu Gvatemalas izcelsmes banānu importam.
                  
               
                     (12)
                  
                  
                     Būtu jāatgādina, ka 2018. gadā importa no Gvatemalas apjoms noteikto gada importa apjoma robežlīmeni pārsniedza 10. septembrī un līdz minētā gada beigām tas sasniedza 150 000 tonnu. Tomēr Komisija pēc tam, veikusi analīzi, secināja, ka šis imports, kā arī imports no citām valstīm, uz kurām tiek attiecināts stabilizācijas mehānisms, Savienības tirgū traucējumus neradīja.
                  
               
                     (13)
                  
                  
                     Lai gan Gvatemalas importa kopējais apjoms Savienības tirgū ir neliels, tās gada importa apjoma robežlīmenis tika pārsniegts jau 2019. gada martā, tāpēc Komisija turpinās uzraudzību šajā sakarā, un vajadzības gadījumā tā var vēlāk pieņemt pasākumus,
                  
               
                     (14)
                  
                  
                     Saskaņā ar Regulas (ES) Nr. 20/2013 14. panta 4. punktu šim lēmumam būtu jāstājas spēkā steidzamības kārtā,
                  
               IR PIEŅĒMUSI ŠO LĒMUMU.
         
            1. pants
            Nav atbilstīgi pagaidu kārtā atcelt atviegloto muitas nodokli tādu svaigu banānu importam no Gvatemalas, kuri klasificēti Eiropas Savienības Kombinētās nomenklatūras pozīcijā 0803 90 10.
         
         
            2. pants
            Šis lēmums stājas spēkā dienā, kad to publicē Eiropas Savienības Oficiālajā Vēstnesī.
         
         
            Briselē, 2019. gada 12. jūlijā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 17, 19.1.2013., 13. lpp.
         
         
            (2)  Nolīgums, ar ko izveido asociāciju starp Eiropas Savienību un tās dalībvalstīm, no vienas puses, un Centrālameriku, no otras puses (OV L 346, 15.12.2012., 3. lpp.).